Imtella' Lulju 15, 2020 - Aġġornata 15 Ta' Lulju, 2020 8:14pm Missier Charlene Farrugia, John Farrugia xehed li l-fdalijiet ta' bintu nstabu l-għada li hu kien żar il-qabar ta' Kristu fl-Art Imqaddsa. Irrakkonta kif f'Lulju tas-sena l-oħra żar l-Art Imqaddsa mal-Arċipriet ta' Ħaż-Żebbuġ u mar jitlob fuq il-Qabar ta' Kristu. Fil-Qorti, is-Sur Farrugia xehed li dak il-ħin ħass dehxa kbira u beda jitlob bil-qawwa biex jinstab il-katavru ta' bintu. Irrimarka li l-għada, fuq l-ajruplan fi triqtu lura lejn Malta, l-Arċipriet Dun Daniel Cardona għarrfu li l-fdalijiet ta' bintu nstabu f'daħla f'sur fil-Belt taħt ir-riħ tal-lukanda Phoenicia. Is-Sur Farrugia xehed permezz ta' video conferencing quddiem il-Maġistrat Marseanne Farrugia li kompliet tisma' l-kumpilazzjoni tax-xhieda fil-każ ta' John Paul Woods li qed jiġi akkużat bil-qtil ta' Charlene Farrugia u li ħeba l-katavru tagħha. Woods kien wieġeb mhux ħati għall-akkużi u baqa' miżmum arrestat il-ħabs fejn qed jiskonta sentenza fuq serq . Il-fdalijiet ta' Charlene, li kienet ilha rrapportata nieqsa 12-il sena ilu, instabu s-sena l-oħra f'daħla f'sur fil-Belt taħt ir-riħ tal-lukanda Phoenicia. Is-Sur Farrugia qal li bintu kienet telqet mid-dar u marret tgħix f'appartament f'Buġibba mas-sieħeb tagħha Jonathan Attard magħruf bħala Harry Potter. Charlene Farrugia kienet tieħu ħsieb ulied is-sieħeb tagħha. Missierha stqarr li darba ċemplitlu bintu għax kienu arrestaw lilha u s-sieħeb tagħha u qaltlu biex jara kif se jagħmel ħalli joħorġu bi pleġġ. Fil-Qorti, missierha xehed li rrifjuta li jagħtiha l-flus għall-pleġġ. Mistoqsi mill-avukat difensur Roberta Bonello jekk kienx jaf dwar oħt Jonathan, Abigail u t-Tito, is-Sur Farrugia qal li lil Abigail kien jafha għax kienet issemmiha bintu. Qal li t-Tito ma kienx jaf min hu u qatt ma' sema bih sakemm kienu marru jagħmlu rapport l-għassa tal-Qawra dwar l-għejbien ta' bintu. Xehed li flimkien ma' martu marru jfittxu lil binthom għax l-aħħar li kien raha kien sid ħanut tal-merċa fil-Qawra. Qal li lanqas il-karozza ta' Charlene ma setgħu isibu. Emozzjonat, is-Sur Farrugia stqarr li saħħet martu bdiet sejra lura meta binthom kien irrapportata nieqsa. Martu mietet fl-2011. Fis-seduta, xehed ukoll l-Ispettur Jonathan Ransley li qal li għall-bidu, Woods ried jerfa' l-piż tad-delitt kollu waħdu għax kien stqarr miegħu li hu ta' periklu għas-soċjetà. L-Ispettur Ransley iżda qal li wara li saru iktar interrogazzjonijiet, Woods implika fid-delitt lil Jesmond Cassar magħruf bħala 'it-Tito'. Fil-Qorti, l-Ispettur Ransley qal li l-Pulizija hi konvinta li hemm id oħra fl-omiċidju u l-investigazzjonijiet fuq l-involviment tat-Tito għadhom għaddejjin.